
Къэбэрдей-Балъкъэр Республикэм и Къэралыгъуэр
илъэс 92-рэ зэрырикъум и щIыхькIэ
КъБР-м и Iэтащхьэ Къанокъуэ Арсен цIыхухэм
Зэрызахуигъазэр
Си хэкуэгъу лъапIэхэ!
Лъэпкъ куэду зэхэт ди цIыхубэм пщэдей ягъэлъапIэ Къэбэрдей-Балъкъэр Республикэм и Къэралыгъуэр илъэс 92-рэ зэрырикъур.
Адыгэ, балъкъэр лъэпкъхэм езыхэм я къэралыгъуэ яIэным щIэхъуэпсу илъэс куэдкIэ къекIуэкIащ. Ауэ а мурадыр ипэжыпIэкIэ къащехъулIар ХХ лIэщIыгъуэм и пэщIэдзэрщ. Тхыдэм и дежкIэ икъукIэ кIэщI а лъэхъэнэм къриубыдэу Къэбэрдей-Балъкъэрым гъуэгуанэшхуэ икIуащ езым и политикэ, экономикэ, щэнхабзэ зыужьыныгъэм хуэунэтIауэ. Нобэ ди республикэр Урысей Федерацэм хуитыныгъэкIэ зэхуэдэ и субъектхэм ящыщщ. Абы экономикэ, щIэныгъэ, зэхэщIыкI я лъэныкъуэкIэ зэфIэкIышхуэ бгъэдэлъщ икIи демократие хабзэхэр щытепщэ иджырей къэралыгъуэ ухуэным хуэунэтIа урысейпсо зэщIэхъееныгъэм жыджэру хэтщ. Къэбэрдей-Балъкъэрыр езыхэр щалъхуа унагъуэу къэзылъытэ лъэпкъ псоми къахэкIахэм я сэбэпхэр къэлъытэнырщ дэ едгъэкIуэкI къэрал лъэпкъ политикэм и мурад нэхъыщхьэ дыдэр. Дэ адэкIи дыхуэсакъыу тхъумэнущ лъэпкъхэм яку дэлъ зэхущытыкIэ тэмэмыр.
ДызыхуэкIуэ илъэсхэм экономикэм зэпIэзэрыту зиужьынущ икIи ар и лъабжьэу цIыхухэм я псэукIэр ефIэкIуэнущ. Дэ ди мурадщ псэукIэм и фIагъыр нэрылъагъуу къэтIэтыну. Шэч къытесхьэркъым зыхуэдгъэувыжа мурадхэр къызэрыдэхъулIэнум, Къэбэрдей-Балъкъэрым и цIыхубэри Урысей Федерацэм ис зэкъуэш лъэпкъхэм ящIыгъуу мамырыгъэмрэ социальнэ зыужьыныгъэмрэ я гъуэгум адэкIи лъэ быдэкIэ зэрытетынум.
Къэбэрдей-Балъкъэрым исхэм махуэшхуэмкIэ — Республикэм и махуэмкIэ — си гуапэу сохъуэхъу икIи мамырыгъэ, фIыгъуэ, ефIэкIуэныгъэ яIэну си гуапэщ.
